projecte-aina/catalan_government_crawling huggingface dataset:
Són nombrosos els estudis que demostren l'impacte de la violència masclista sobre la salut de les dones que la pateixen i dels seus fills i filles.
Un informe recent de l'Organització Mundial de la Salut publicat l'any 2013 reitera que la violència contra les dones és un problema de salut pública i una greu violació dels drets humans de les dones, i destaca la importància del paper del sector de la salut a l'hora de donar respostes a la violència masclista.
Segons la Declaració per a l'eliminació de la violència contra les dones de les Nacions Unides de 1993, la violència masclista és "tot acte de violència basat en la pertinença al sexe femení que tingui o pugui tenir com a resultat un dany o patiment físic, sexual o psicològic per a la dona, així com les amenaces d'aquests actes, la coacció o la privació arbitrària de la llibertat, tant si es produeixen en la vida pública com en la vida privada".
Tot acte de violència constitueix una manera coercitiva d'exercir el poder.
S'utilitza per obligar la persona a fer alguna cosa que no vol fer.
En la nostra societat, la violència masclista és, sens dubte, una expressió de poder dels homes sobre les dones.
La violència masclista és un producte de la cultura patriarcal, la màxima expressió de la qual es construeix al voltant d'allò que coneixem com a masclisme.
En aquest sentit, la Llei 5/2008, de 24 d'abril, del dret de les dones a eradicar la violència masclista, incorpora la definició jurídica de violència masclista com "la violència que s'exerceix envers les dones, com a manifestació de la discriminació i de la situació de desigualtat en el marc d'un sistema de relacions de poder dels homes sobre les dones, i que, produïda per mitjans físics, econòmics o psicològics, incloses les amenaces, intimidacions o coaccions, tingui com a resultat un dany o patiment físic, sexual o psicològic, tant si es produeix en l'àmbit públic com en el privat".
El Departament de Salut crea una nova marca per dotar d'una identitat comuna el conglomerat de professionals, ens, centres i serveis que integren el sistema públic de salut de Catalunya.
El sistema sanitari integral d'utilització pública de Catalunya (SISCAT) està format per una diversitat de centres hospitalaris, equips d'atenció primària, centres sociosanitaris, centres de salut mental, recursos de transport sanitari urgent i altres serveis sanitaris (rehabilitació, oxigenoteràpia, etc.).
La xarxa sanitària pública aglutina, per tant, una gran diversitat d'entitats proveïdores amb diferents identitats i fórmules de gestió, que fa que la ciutadania en tingui una visió fragmentada.
Per tal d'oferir una visió global i integrada de tots aquests serveis i dels ens, centres i professionals que en formen part, el Departament de Salut ha creat una nova marca, un identificador gràfic perquè la ciutadania pugui reconèixer d'una manera senzilla i intuïtiva que, independentment del recurs que l'atengui, és dins del sistema públic de salut de Catalunya.
La nova proposta està formada per una marca, un logotip i un símbol que s'expressen gràficament de la manera següent:
La implantació d'aquesta nova marca, S/Sistema de Salut de Catalunya, com a element transversal a tots els centres i serveis del SISCAT també contribuirà a enfortir el sentiment de pertinença dels professionals que hi treballen i millorarà tant la coordinació entre els diferents nivells d'atenció com la continuïtat assistencial.
Per garantir que en aquesta nova marca i la seva expressió gràfica s'hi sentin representats tots els agents que integren el sistema sanitari públic, el procés de creació ha comptat amb la participació de professionals, pacients i referents del món de la comunicació.
El disseny d'aquesta nova identitat global s'emmarca en el primer objectiu de l'eix 1 del Pla de Govern de la XII Legislatura, "Garantir un sistema nacional de salut universal i equitatiu", i el Servei Català de la Salut (CatSalut) l'anirà implantant de forma gradual en els ens de salut i els centres del SISCAT.
En definitiva, la creació d'una marca única permetrà posar en valor l'estratègia comuna i coordinada del sistema, percebre en la seva globalitat l'excel·lència dels seus proveïdors i la professionalitat dels equips, i el rendiment dels recursos públics orientat a la cura de la salut de les persones.
La nova marca representa el talent i els valors del sistema públic de salut.
Durant l'estiu les altes temperatures poden arribar a tenir efectes perjudicials en la nostra salut.
Els infants i les persones grans, amb malalties cròniques o que treballen en ambients calorosos estan especialment exposats a patir-los.
Per evitar cops de calor, cal aplicar algunes mesures de prevenció, tant dins com fora de casa, com ara hidratar-se freqüentment, buscar les zones més fresques i evitar l'exposició directa al sol durant les hores de més calor.
En paral·lel, els efectes de la pandèmia de COVID-19 continuen condicionant els hàbits de vida.
Això fa que les mesures d'higiene i seguretat, com ara el rentat freqüent de mans i el distanciament social, segueixin sent imprescindibles per reduir el contagi i evitar un rebrot.
En aquest context, seguir algunes recomanacions t'ajudarà a triar el teu estiu: un estiu amb prevenció, segur i saludable.
El nounat és un ésser ple de necessitats físiques i afectives amb un alt grau de dependència, però alhora, cal posar en relleu que també està dotat de multitud de capacitats i reflexos per adaptar-se a la nova vida.
La idiosincràsia de les famílies i la seva cultura determina la manera de portar a terme la cura del nadó.
Tot i que cada persona haurà d'adaptar el seu caràcter a la manera com cuidarà el seu fill o filla, cal que es tinguin en compte algunes mesures comunes d'atenció vers el nadó.
Abans de l'alta hospitalària del nadó, cal recomanar la programació de la primera visita amb la unitat de pediatria del centre de salut que li correspongui.
Aquesta primera visita ha de fer-se entre el tercer i el cinquè dia posterior a l'alta hospitalària del nadó, per tal que els professionals de pediatria puguin valorar-ne l'estat general de salut, la nutrició i la ingesta de llet, la icterícia (coloració groguenca de la pell i les mucoses provocada per l'augment de la bilirubina que circula a la sang), i donin als pares tot el suport que necessitin.
En el marc del protocol d'activitats preventives i de promoció de la salut a l'edat pediàtrica, aquesta primera visita i les successives són molt importants per tal de fer el seguiment del nadó i detectar precoçment problemes de salut infantil, facilitant-ne el seguiment i la derivació, si escau.
Guia per a pares i mares amb nadons nascuts prematurament, amb respostes a les preguntes més habituals des de la situació inicial d'un part prematur, el seguiment clínic del nadó mentre està ingressat i l'arribada al domicili després de l'alta hospitalària.
Aquests breus consells recullen de forma concisa i clara tota la informació bàsica per ajudar els pares i les famílies a resoldre les situacions i els problemes més habituals que poden sorgir en la cura del nadó.
Aquests consells recullen informació bàsica sobre el creixement i el desenvolupament dels infants, el calendari de vacunacions sistemàtiques a l'edat pediàtrica, les malalties més freqüents, l'alimentació i els hàbits dels infants i la prevenció d'accidents.
L'Agència de Salut Pública de Catalunya i la Societat Catalana de Pediatria han elaborat un recull de consells de seguretat per a l'ús dels mocadors portabebès que convé seguir sempre i, molt especialment, en el cas dels nadons menors de 4 mesos, els nascuts prematurament o amb un baix pes i els que pateixen processos infecciosos respiratoris.
El Programa de detecció precoç neonatal es du a terme per a tots els nadons que neixen a Catalunya.
Permet identificar precoçment els nadons amb fenilcetonúria, hipotiroïdisme congènit i fibrosi quística:
El Programa de detecció precoç neonatal també permet diagnosticar les malalties següents:
Les malalties per trastorns en el metabolisme dels aminoàcids.
La malaltia més incident d'aquest grup és la del xarop d'auró.
Els símptomes es poden manifestar pocs dies després d'haver nascut el nadó, amb l'aparició de signes d'encefalopatia que poden evolucionar cap a un coma i la mort.
La detecció i el tractament precoç, amb restricció rigorosa d'uns metabòlits determinats (substàncies produïdes durant la digestió o d'altres processos químics corporals) i amb l'aportació d'uns altres, millora el pronòstic de la malaltia i evita l'aparició de seqüeles irreversibles.
Les malalties per trastorns en el metabolisme dels àcids orgànics.
Dins d'aquest grup destaca l'acidèmia metilmalònica.
Els símptomes, generalment, apareixen en l'etapa neonatal, amb retard en el desenvolupament, hipotonia muscular (to muscular deficient), amb una alta incidència de mortalitat.
El tractament precoç, amb una dieta restrictiva, amb la complementació d'altres nutrients i amb un control exhaustiu, millora el pronòstic de la malaltia i en disminueix la mortalitat.
Les malalties del metabolisme dels àcids grassos.
La que té més incidència és la deficiència d'acil-CoA-deshidrogenasa de cadena mitjana.
Els símptomes acostumen a aparèixer entre els 3 i els 6 mesos de vida, amb l'aparició de vòmits i letargia (somnolència), crisis convulsives, col·lapse multiorgànic, hepatomegàlia (engrandiment del fetge per sobre de la seva mida normal) i mort sobtada, entre d'altres.
El diagnòstic precoç permet aplicar un tractament i un control dietètic estricte de metabòlits determinats, amb la complementació d'altres, fet que evita la mortalitat i en millora el pronòstic, amb un desenvolupament adequat del nadó.
El programa s'executa entre el tercer i el cinquè dia de vida del nadó, al centre maternal mateix, on s'extreu una mostra de sang del taló del nadó per analitzar.
El resultat, positiu o negatiu, es comunica als pares per correu postal.
En cas que els resultats indiquin que el nadó pot estar malalt, és necessari realitzar noves proves per arribar al diagnòstic definitiu.
El diagnòstic definitiu precoç permet instaurar-ne, al més aviat possible, el tractament adequat i evitar les seqüeles que produeixen.
El Programa de detecció precoç neonatal és coordinat per l'Agència de Salut Pública de Catalunya i el cribratge és realitzat per l'Institut de Bioquímica Clínica de l'Hospital Clínic.
El tractament i el seguiment dels nadons afectats es realitza en les unitats d'expertesa clínica (vegeu la pestanya d'adreces d'interès).
La detecció precoç de la hipoacúsia permet identificar els nadons que presenten una pèrdua auditiva més gran o igual a 40 decibels, fer-ne el diagnòstic definitiu i aplicar el tractament adequat als infants afectats.
Amb l'arribada de l'estiu, les peces de roba s'escurcen i el cos queda al descobert.
Lluir una pell bronzejada arriba a convertir-se, per a algunes persones, en una veritable obsessió que es pot traduir en accions tan perilloses com passar llargues estones sota els raigs de sol o no utilitzar fotoprotecció.
Si ets una d'aquestes persones, et cal saber que l'enfosquiment de la pigmentació és una resposta de la pell davant l'agressió que suposen les radiacions ultraviolades i que prendre el sol sense cura comporta riscos com ara les cremades, l'envelliment prematur de la pell, o el desenvolupament d'un càncer de pell.
L'aplicació de filtres solars no es pot considerar una manera segura de protegir totalment la pell, ni un mitjà per perllongar l'exposició al sol.
Amb els infants cal prendre precaucions especials, ja que la seva pell és més fina i sensible a les radiacions solars.
De fet, més del 80% dels casos de càncer de pell es podrien prevenir si s'evitessin l'exposició intensa al sol i les cremades solars, especialment durant la infància i l'adolescència.
L'aportació d'aigua a l'organisme prové majoritàriament del consum de líquids, però també del contingut en aigua dels aliments sòlids (verdures, fruites i hortalisses són els que més en contenen).
Seguir una alimentació saludable rica en aquests aliments i beure aigua és la millor manera de mantenir l'organisme en un bon estat d'hidratació durant tot l'any.
L'estat d'hidratació es pot veure afectat quan fa calor, ja que el cos perd líquid en forma de suor.
Per això durant aquesta època és especialment important beure molta aigua, sobretot els infants i les persones grans.
És recomanable avançar-se a la set en tot moment i proporcionar aigua a l'organisme abans que la demani.
Hidratar-se també per fora ajuda a mantenir la temperatura de l'organisme.
La deshidratació es pot manifestar amb símptomes com ara mal de cap, sequedat de boca, cansament, dificultat de concentració, intolerància a la calor, augment de la temperatura corporal, cremor d'estómac i taquicàrdia.
Si la deshidratació és lleu, beure líquids és suficient.
Convé beure'n petites quantitats amb freqüència, sobretot en infants, en lloc d'una gran quantitat de cop perquè pot provocar més vòmits.
Els casos greus requereixen atenció mèdica immediata.
Diversos estudis científics demostren que es pot arribar a mantenir durant un temps en la superfície de determinats objectes, en funció del material que els compon, la temperatura i la humitat.
Això vol dir que si una persona està infectada, encara que no ho sàpiga, i toca un objecte o parla, tus, o esternuda a prop d'ell, les partícules del virus el poden contaminar i convertir-lo en font de contagi.
Per tant, és molt important que no comparteixis estris, beguda ni menjar amb cap persona amb qui no convisquis, encara que sigui un familiar o amic.
I si et despistes i ho fas, renta't les mans immediatament, amb aigua o sabó o amb una solució hidroalcohòlica.
El coronavirus SARS-CoV-2 només és un dels milers de microbis, que són imperceptibles per a l'ull humà i que es van recollint de l'entorn (a casa, a l'escola, a la feina, al jardí, d'animals, mascotes, aliments, etc.).
Rentar-se les mans freqüentment contribueix a eliminar-los i evitar que es propaguin.
Cal fer-ho diverses vegades al dia, independentment que no es tinguin brutes.
Cal que te les rentis diverses vegades al dia, especialment:
També convé que mantinguis les ungles curtes per evitar l'acumulació de gèrmens a sota, i que apliquis mesures com l'ús d'aigua tèbia (no calenta) o de locions i cremes per prevenir la irritació de la pell i evitar la colonització de bacteris no habituals.
Si tens infants al voltant, ensenya'ls a rentar-se les mans de manera correcta.
La infància és una etapa clau per a l'adquisició d'uns bons hàbits d'higiene que proporcionen beneficis per a tota la vida.
Aquí tens algunes idees divertides per acostumar-los al rentat freqüent de mans:
El bon temps afavoreix les reunions socials, sovint associades al consum de tabac i alcohol.
Aquestes dues drogues són les més consumides i acceptades socialment.
Es tracta de substàncies legals, però molt addictives, que perjudiquen la salut de les persones que en prenen.
Aprofiteu aquesta època de l'any per deixar el tabac.
És una de les millors coses que podeu fer per vosaltres i pels que us envolten.
Deixar de fumar permet, entre d'altres coses:
• Millorar el funcionament dels aparells respiratori i cardiovascular, i del sistema nerviós.
• Disminuir el risc de patir càncer de pulmó, infart de miocardi i bronquitis crònica.
• Millorar l'aspecte de la pell i de les dents.
• Gaudir de nou del gust del menjar i del perfum de les flors.
• Respectar el dret de les altres persones a respirar aire pur i a estar protegides de l'exposició al fum de tabac.
Si fumeu, eviteu fer-ho en el cotxe o en espais tancats, especialment en presència dels infants.
El consum excessiu i habitual d'alcohol perjudica el fetge i el pàncrees, causa gastritis i úlceres d'estómac, desnutrició i trastorns al sistema nerviós.
Pot augmentar el risc de patir lesions, agreujar problemes físics, psíquics i socials, i pot perjudicar les relacions familiars i laborals.
L'alcohol és una substància depressora del sistema nerviós central; consumir-ne genera somnolència i relaxació.
Això afecta d'una manera important l'atenció i la coordinació i incrementa el risc de patir accidents de trànsit i laborals.
Per evitar-ne el consum, gaudiu del vostre lleure amb accions que no necessàriament comportin beure, com ara fer activitat física.
Si consumiu alcohol, feu-ho amb moderació.
Escolliu begudes de baixa graduació i beveu fent glops petits.
Aprofiteu que el dia s'allarga i que el clima millora per fer alguna activitat.
Busqueu la que més us agradi i compartiu-la amb la parella, la família o els amics.
L'Organització Mundial de la Salut (OMS) recomana fer trenta minuts d'activitat física, almenys cinc dies a la setmana.
Sumeu minuts d'activitat al llarg del dia: camineu a bon pas, pugeu escales, jugueu activament amb els vostres fills o néts, sortiu a ballar, treballeu a l'hort, arregleu el jardí...
Si comenceu alguna activitat, feu-ho progressivament per evitar lesions.
L'activitat física és beneficiosa a qualsevol edat.
Als infants els ajuda a relacionar-se amb els altres i a créixer millor, més alegres i més sans.
En el cas de la gent gran, contribueix a mantenir i restablir, en part, la força, l'equilibri, la flexibilitat i la resistència de l'aparell circulatori.
Busqueu sempre l'ocasió per ser actius
- Consumiu-ne, com a mínim, cinc racions al dia: pèsols, carxofes, maduixes, taronges, préssecs...
Recordeu que, juntament amb l'oli d'oliva, els llegums, els fruits secs i el peix, són la base de l'alimentació mediterrània.
- Opteu pels aliments integrals i els làctics desnatats.
- Limiteu el consum d'alcohol, greixos, sucres i sal.
L'arribada del bon temps convida a fer més activitats a l'aire lliure, com ara pícnics i excursions.
Hi ha alguns consells que us ajudaran a gaudir-ne amb salut.
Després dels mesos de fred, els dies s'allarguen i es pot començar a gaudir del sol.
Tot i que hi ha la falsa creença que aquests primers raigs de sol són inofensius, el cert és que poden esdevenir tan perillosos per a la pell com els de l'estiu.
Per evitar riscos és important aplicar algunes de les mesures de protecció solar següents:
- Utilitzeu crema protectora, barret i ulleres de sol.
La crema hauria de tenir un filtre solar amb factor de protecció entre 30 i 50.
- Eviteu l'exposició solar en les hores de més radiació (entre les 12.00 i les 16.00 hores).
- Extremeu les precaucions en els nadons i els infants, ja que la seva pell és extremadament sensible a les radiacions solars i tenen un risc més elevat de patir cremades.
A la primavera els arbres comencen a florir per atreure els insectes, com ara les abelles i les vespes, que els pol·linitzen.
Per això, durant aquesta època de l'any, cal prendre mesures per evitar-ne les picades i saber actuar en cas que se n'hagin produït.
La majoria de les picades d'insectes produeixen molèsties locals, com ara picor, dolor, cremor i formigueig.
Tot i que és menys freqüent, també poden causar reaccions al·lèrgiques que en alguns casos poden ser greus.
Per evitar les picades utilitzeu roba clara que cobreixi bé el cos. També podeu aplicar repel·lents d'insectes.
En cas de picada, cal rentar bé la pell amb aigua i un sabó neutre.
Si el fibló ha quedat dins la pell, primer s'ha d'extreure (sense xuclar-lo ni prémer amb les mans) i després s'ha de rentar bé la zona afectada.
Si ho feu amb unes pinces, procureu no enfonsar-lo més i així evitareu escampar el verí de l'insecte.
Apliqueu fred local a la zona, que calma el dolor i la inflamació, i algun preparat amb amoníac, crema tòpica, analgèsic i/o antihistamínic oral.
És important que respecteu les normes d'higiene, preparació i conservació dels aliments, especialment si opteu per endur-vos la carmanyola i gaudir del menjar a l'aire lliure.
El temps transcorregut entre el moment de preparar els aliments i el de consumir-los, sobretot quan les temperatures comencen a pujar, pot afavorir el creixement microbià i causar una intoxicació alimentària.
Per això, cal seguir les recomanacions següents:
- Renteu bé els vegetals i les fruites abans de sortir de casa.
- Renteu-vos les mans abans de començar a manipular els aliments.
- Feu servir una nevera de pícnic per mantenir la cadena del fred.
L'arribada del bon temps afavoreix els desplaçaments i els viatges per gaudir del lleure fora de casa i en un entorn agradable.
Si esteu planificant un viatge, informeu-vos de les característiques del país de destinació i dels riscos que pot tenir per a la vostra salut visitar-lo.
Busqueu tota la informació necessària per evitar o minimitzar riscos i viure l'experiència amb seguretat.
Si us desplaceu en cotxe, conduïu de manera segura i eviteu riscos.
Congestió nasal, esternuts, llagrimeig, enrogiment dels ulls...
Aquests són alguns dels símptomes de l'al·lèrgia al pol·len, molt freqüent durant els mesos de primavera.
El pol·len és un polsim format per les cèl·lules masculines reproductores de les plantes amb flors i es transporta a través del vent.
L'al·lèrgia a aquesta substància és la resposta del sistema immunitari en entrar-hi en contacte per via respiratòria o els ulls.
- Identifiqueu el tipus de pol·len que us provoca al·lèrgia per conèixer millor les plantes que el produeixen.
- Consulteu els nivells actuals i les prediccions de pol·len a Catalunya.
- Tanqueu les finestres de casa durant la nit.
Si aneu en cotxe, feu-ho amb les finestres tancades.
- Si voleu fer activitats a l'aire lliure, eviteu les zones on hi ha plantes que us produeixen al·lèrgia i les hores de màxima concentració de pol·len (de les 5.00 a les 10.00 hores i de les 19.00 a les 22.00 hores).
- Esteneu la roba dins de casa per evitar que s'hi acumuli pol·len.
- Alguns dels medicaments utilitzats en el tractament contra les al·lèrgies poden causar somnolència i afectar la capacitat de conduir vehicles.
Reviseu els advertiments que apareixen a l'envàs i el prospecte dels medicaments, i la informació que trobareu al vídeo del Canal Salut Medicaments i conducció.
Hi ha càncers que si es detecten precoçment poden curar-se, per això és important que quan us ofereixin fer-vos una prova de cribratge l'accepteu.
Actualment les proves recomanades són:
El càncer de mama és el tumor més freqüent en les dones i el risc de patir-lo augmenta amb l'edat.
La mamografia consisteix en una radiografia del pit que permet diagnosticar el càncer de mama quan encara és tan petit que no es nota en la palpació.
El càncer colorectal és un dels més freqüents entre els homes i dones de més de 50 anys.
Si es detecta a temps, és molt fàcil de tractar i té moltes probabilitats de curació.
La malaltia comença a partir d'un petit pòlip benigne que es pot acabar transformant en un càncer si no s'extirpa a temps.
No acostuma a causar cap molèstia fins que la malaltia està molt avançada.
Per això és important fer un diagnòstic precoç i detectar-lo abans que comenci a donar símptomes.
El càncer de coll uterí es pot prevenir en la majoria dels casos.
Avui dia sabem que la causa principal d'aquest càncer és el virus del papil·loma humà (VPH).
La majoria de les infeccions pel VPH s'eliminen espontàniament.
Només si la infecció pel VPH no s'elimina, pot provocar, amb els anys, canvis a les cèl·lules del coll uterí i donar lloc a les anomenades lesions precanceroses, que són lesions benignes que no donen símptomes i en què el tractament és molt efectiu.
La citologia cervical és la prova principal per detectar canvis cel·lulars i lesions precanceroses i prevenir de manera precoç el càncer de coll uterí.
Les vacunes fan que l'organisme generi les defenses per prevenir la malaltia d'una manera similar a com actuarien enfront del germen que la causa.
Per tant, la vacuna reprodueix el fenomen natural de la immunització, amb l'avantatge de no haver de patir la malaltia.
La vacunació té un benefici individual, ja que protegeix contra la malaltia i també, en moltes ocasions, un benefici addicional per a la població perquè s'interromp la transmissió del germen entre persones.
També és molt important la vacuna de la grip estacional per a totes aquelles persones que pertanyen a algun dels col·lectius de risc.